**Bolo, je alebo bude pre nás ohrozenie z Ruska?**

**Ján Čarnogurský**

V Nestorovej kronike, jej pôvod sa datuje na rozhranie 11. a 12. storočia, sa píše, že Slovania sa po dlhom čase usídlili pri Dunaji, kde je teraz zem uhorská a bulharská a potom sa rozišli do rôznych krajín. Meno dostali podľa krajiny, kde sa neskôr usadili. Ale niektorí zostali pri Dunaji. My sme zostali pri Dunaji. Čiže na začiatku sme boli jeden kmeň. Sú takí, ktorí to spochybňujú, ale ako potom vysvetlia príbuznosť jazyka, príbuznosť mentality, príbuznosť všetkých slovanských jazykov?

Potom dlho nebolo takmer nič, ale boli kráľovské manželstvá, napr, arpádovec Ondrej I. si zobral za manželku Anastáziu, dcéru kniežaťa Kyjevskej Rusi Jaroslava Múdreho (1049). Kráľovské manželstvo bolo v stredoveku druhom silnej medzištátnej zmluvy. Boli konflikty medzi inými slovanskými kmeňmi. Moravskí mojmírovci napadli a obsadili Nitru a vyhnali odtiaľ knieža Pribinu. Pochádzal z nich neskôr kráľ Svätopluk. Poľania, neskôr a teraz nazývaní Poliaci, v roku 1612 napadli Rusov, obsadili až Moskvu a pokúšali sa Rusom dosadiť svojho kráľa, okľukou cez dvoch Lžidimitrijov. V 18. storočí zase Rusi, pod vládou Nemky Kataríny II. na trikrát rozdelili Poľsko – spolu s nami pod menom Rakúsko a Prusmi, až Poľsko na vyše storočie zmizlo z mapy. Medzi Rusmi a Poliakmi sa zasiala nenávisť, trvajúca až dodnes. Ale naspäť k nám a Rusku. Geopolitika, čiže politika, vychádzajúca zo zemepisu, spôsobila, že Rusi nám v minulosti objektívne museli pomáhať, keď chceli pomáhať sebe. Najskôr to bolo v 13. storočí pri vpáde Tatárov. Tatári museli najskôr poraziť Ruské kniežatá, urobili to to v roku 1223 v bitke na rieke Kalke, obsadiť Kyjevskú Rus a až tak sa mohli dostať do Panónie/Uhorska. Nás na krátko obsadili, ale mali sme šťastie, že sa pre vnútorný boj o moc museli vrátiť a už sa k nám nedostali. Nedostali, pretože potom už ich sily – a priority – stačili len na udržanie Ruska, ale na ďalší výboj na západ nestačili. Dmitrij Donský Tatárov porazil prvýkrát v bitke na Kulikovom poli v roku 1380. To nestačilo a druhýkrát a definitívne ich porazil Ivan IV. Hrozný obsadením Kazane v roku 1552. Z vďaky za porážku Tatárov dal postaviť chrám Vasilija Blaženého na Červenom námestí v Moskve. Proti Turkom nám pomohli len nepriamo tým, že Rusko a Turecko stále viedli vojny menšieho kalibru a Turecko nemohlo sústrediť celú armádu v Uhorsku a útočiť na Slovensko. Inak by Turčínov Poničanov bolo viac. Teraz to bude znieť politicky nekorektne, ale maďarskú nacionalistickú armádu Lajoša Košúta v roku 1849 pri Világoši porazila ruská armáda generála Paškeviča, poslaná na prosbu cisára Františka Jozefa z Poľska. Keby nebolo Világoša, maďarizácia by začala o 20 rokov skôr. No a vrcholí to Hitlerom a 2. svetovou vojnou. Medzi historikmi nie je sporné, že 70 % wehrmachtu zničila Červená armáda na východnom fronte.

Všetky tieto vojny nedopadli aj pre nás dobre preto, že Rusi nám chceli výslovne pomáhať, ale preto, že nepriatelia nás a Rusov boli vždy tí istí. Keď Rusi bojovali za seba, bojovali aj za nás. V knihe ruskej historičky Valentiny Marjinej: ZSSR – Slovakija 1939-45, Moskva 2017, autorka píše na základe ruských archívnych prameňov, že v roku 1940 sa vtedajší slovenský minister zahraničných vecí Ferdinand Ďurčanský opýtal sovietskeho vyslanca, kedy Sovietsky zväz obsadí Zakarpatskú Ukrajinu, podľa Viedenskej arbitráže patriacu Maďarsku, aby Slovensko malo spoločnú hranicu so Sovietskym zväzom. Predstavte si: minister zahraničných vecí spojenca hitlerovského Nemecka sa pýta vyslanca stalinského Sovietskeho zväzu, kedy bude mať Slovensko spoločnú hranicu so Sovietskym zväzom. Epizóda: rozprával mi ju známy zo stredného Slovenska, ktoré za vojny patrilo k Maďarsku. V roku 1945 Červená armáda napredovala aj v ich dedine. Obyvatelia boli ukrytí v pivniciach. Keď už streľba v dedine utíchla a bolo počuť, že vonku sú Rusi, ľudia v pivnici sa pýtali medzi sebou, kto vie po slovensky, aby vyšiel von a povedal ruským vojakom, že oni sú priatelia.

Obdobie socializmu vynechám. Robí sa mi to tým ľahšie, že komunizmus prišiel na Slovensko zo západu, z Prahy. Komunistická strana Slovenska voľby v roku 1946 prehrala.

Skôr než budem hovoriť priamo o súčasnosti a budúcnosti, opäť sa vrátim k dejinám. Dôležité je, že Poľsko, Uhorsko a Balkán nikdy v minulosti nepatrili na Západ. Poľského a Uhorského kráľa korunoval pápež, nie nemecký cisár. Českého kráľa korunoval nemecký cisár. Srbského kráľa tiež nekorunoval nemecký cisár, ale – pokiaľ existoval – konštantinopoľský cisár. Nedávno vyšla kniha slovenského historika Martina Homzu Murices novae, ktorá to podrobnejšie rozoberá. Tento stav trval tisíc rokov. Až teraz sme zapadli do západnej ríše, do Európskej únie. Ale vidíte, ako Poľsko a Maďarsko kladú odpor a Slovensko je nespokojné, ibaže zatiaľ si netrúfa otvorene klásť odpor. A Česko, zdá sa, že ľahko kapituluje pred Bruselom. Na druhej strane, poľského ani uhorského kráľa nikdy nekorunoval Konštantínopol, či cisár alebo patriarcha. To je zase záruka, že veľmi by sme sa vzpierali zapadnúť do východnej ríše, akejkoľvek. Videli sme to na odpore Poľska a Československa proti komunizmu (voľby v roku 1946 boli výnimkou spôsobenou vojnou). V Česku mali podobu Charty, na Slovensku tajnej cirkvi.

**Prítomnosť**

V tom sa črtá naše poslanie. Vždy, keď si západ Európy nevedel poradiť sám so svojim bezpečnostným ohrozením, musel požiadať o pomoc buď Rusko alebo Ameriku alebo oboch. Bolo to v prípade Napoleona, 1. svetovej vojny aj druhej. Teraz už Európu ohrozuje nielen vnútorný nepriateľ ako v menovaných prípadoch, ale aj vonkajší, migranti. Vo Francúzsku vystúpili generáli s upozornením, že hrozí občianska vojna, vo viacerých veľkých mestách sú no go zóny. Európa je bezpečnostne neživotaschopná. Nielen bezpečnostne. Tretinu spotreby zemného plynu berie z Ruska. Keď teraz nová nemecká vláda zastaví Nord Stream II. Európa bude cez zimu mrznúť. Európa sa stále nedokáže oslobodiť od amerického poručníctva. Ekonomická spolupráca západnej Európy, prakticky Európskej únie a Ruska by spojila západnú technológiu a ruské prírodné zdroje. Rusko má všetky prvky Mendelejevovej sústavy v množstvách, že sa dajú priemyselne využívať. Ani technologicky už nie je Rusko odkázané na západnú Európu. Samo má vyspelú technológiu a je v spojenectve s Čínou, ktorá má technológiu už na špičkovej úrovni. Poznámka k technológii: Ruskí historici už dlhšie konštatujú, že Rusko má špičkovú vojenskú technológiu, ale civilná nedosahuje svetovú úroveň. Súvisí to s ruskými dejinami, ale tu nie je priestor na hlbší rozbor. Keby sa spojila akokoľvek voľne Európska únia s Ruskom, vytvorila by blok, ktorý by bol na dlhú dobu vedúcim na svete. Čoho sa bojí polmiliardová Európa (aj s Veľkou Britániou) 150-miliónového Ruska? V tom by mohla zohrať stredná Európa dôležitú úlohu. Určitý problém predstavuje poľská politika tak nepriateľsky naladená voči Rusku. Už teraz vidí Poľsko, že spojencov má len v Pobaltských štátoch a azda v USA, ale v USA len tak dlho, pokým budú potrebovať Poľsko proti Rusku. Pre Poľsko je to nebezpečná politika. Poľsko by s takouto politikou mohlo uspieť len keby Západ na hlavu porazil Rusko, ale to je veľmi nepravdepodobné.

**Výzva**

So zvýšením úlohy strednej Európy sa zvýši aj úloha a postavenie Slovenska. Slovensko je v strede Vyšegradskej skupiny a len s nami môže Vyšegrad riadne fungovať. Teraz počúvame z Prahy, že nová česká vláda chce Vyšegrad buď rovno opustiť alebo radikálne redukovať českú spoluprácu vo Vyšegrade. Bez Českej republiky sa Vyšegrad zaobíde, aj keď by odstúpenie Česka bolo oslabením Vyšegradu. Ale aj bez Slovenska by z Vyšegradu zostalo len Poľsko a Maďarsko a to by už nebol Vyšegrad. Pre Slovensko z toho vyplývajú dva uzávery. Posilniť svoju spoluprácu s Vyšegradom, aj keď by to bolo len Maďarsko a Poľsko. Z toho hľadiska je dôležité a dobré, že prezidentka Čaputová na stretnutí prezidentov v Budapešti pred týždňom povedala, že našu spoluprácu je potrebné posilniť. Keď ju chceme posilniť, a mali by sme chcieť, je potrebné ohladzovať sporné témy v slovensko-maďarských vzťahoch. Nie je potrebné ich zamlčiavať. Môže nám byť modelom šanghajské komuniké z roku 1972 medzi USA a Mao cetungovou Čínou. Pri Nixonovej návšteve Číny americká tlač písala, že bolo viac Američanov na Mesiaci ako v Číne. Komuniké o návšteve nezamlčiavalo žiadne sporné otázky, ale uviedlo aj spoločné záujmy. A spoločné záujmy USA a Číny viedli k vytvoreniu takmer spoločného bloku a víťazstvu USA v studenej vojne. Druhým uzáverom je, že ak Slovensko nepôjde s Poľskom a Maďarskom, hrozí politika Poľska a Maďarska proti Slovensku a to by už bolo pre nás nebezpečné.

Poslednou výzvou je vytvoriť pre toto všetko ideový rámec. Oslobodiť sa od amerického poručníkovania. Hľadať základňu, ktorá nás spája. V prvom štádiu by takou základňou mohlo byť vlastenectvo. Národné aj európske. Stačí navštíviť Poľsko a Maďarsko a vidíme, že vlastenectvo sa tam uvedomele pestuje. S Poľskom nás spája slovanská príslušnosť. S Maďarskom nás spája 900 rokov spoločných zápasov. Až v 19. storočí sa presadil v Panónii/Uhorsku pokus o stabilizáciu štátu na báze hungarizácie, ale skončil Trianonom. To nech je poučenie aj pre Maďarov. V krypte Univerzitného kostola v Trnave sú pochovaní štyria Eszterházyovci, ktorí padli v bitke pri Vozokanoch roku 1652. Vtedy zastavili turecký nájazd na slovenské dediny v okolí Lučenca a oslobodili všetkých asi sto zajatcov, ktorých by inak čakalo turecké otroctvo a háremy.

Na záver opäť Rusko. Putinovo Rusko je v súčasnosti vojenskou aj ekonomickou mocnosťou a obhajcom tradičných európskych hodnôt, ktoré sú aj našimi hodnotami. V Moskve sa nikto nepokúša nahradiť názov Vianoce neutrálnym názvom. Mimochodom, v USA si už veľké spoločnosti nedovolia použiť na vianočných pozdravoch názov Vianoce. Prečo sa s ním nespojíme aspoň v tých oblastiach, v ktorých iných spojencov nemáme? Prečo Maďarsko mohlo uzavrieť s Ruskom zmluvu o dodávke plynu na desať rokov a my nie? Takých otázok bude pribúdať. Ak Hospodársky klub vytvorí platformu aspoň pre ich pomenovanie, stane sa kliesniteľom cesty.

Ďakujem vám za pozornosť.

 Ján Čarnogurský